[{"text_idx": "#000001", "text": "HafanNewyddionCynhadledd Ymchwil ar Dai Cymru 2022"}, {"text_idx": "#000002", "text": "Cynhadledd Ymchwil ar Dai Cymru 2022"}, {"text_idx": "#000004", "text": "A hithau wedi\u2019i chynnal gan Rwydwaith Ymchwil Tai Cymru WISERD ar y cyd a\u0302 Chanolfan Gydweithredol y DU ar gyfer Tystiolaeth Tai a Shelter Cymru, daeth y gynhadledd eleni a\u0302 chynrychiolwyr o bob rhan o Gymru a thu hwnt at ei gilydd er mwyn iddynt allu cydweithio a rhannu ymchwil gydag eraill sy\u2019n gweithio yn y sector tai."}, {"text_idx": "#000005", "text": "Bu i\u2019r gynhadledd eleni roi sylw i amrywiaeth eang o bynciau. Dechreuodd y gynhadledd a\u0302 dwy sesiwn lawn fewnweledol gan Katie Dalton o Cymorth Cymru a Dr Sophus zu Ermgassen o Brifysgol Rhydychen. Canolbwyntiodd sesiwn Katie ar effeithiau difrifol yr argyfwng costau byw ar ddigartrefedd rheng flaen a gweithwyr cymorth tai yng Nghymru. Rhoddodd Katie lais cryf i\u2019w haelodau, wrth iddi barhau i ymgyrchu dros bolisi i atal digartrefedd yn y gymuned ehangach. Canolbwyntiodd sesiwn Sophus ar yr angen am gartref i bawb o fewn ffiniau\u2019r blaned drwy nodi ffyrdd o ddiwallu anghenion y DU o ran tai, heb fynd yn erbyn nodau newid yn yr hinsawdd, ac atal gwrthdaro rhwng amcanion tai a chynaliadwyedd."}, {"text_idx": "#000006", "text": "Yn dilyn y sesiynau llawn, dechreuodd y rownd gyntaf o sesiynau cyfochrog a\u0302 thair seminar ddiddorol ar wahanol faterion cyfoes ym maes tai. Cyflwynodd Peter Mackie (cynullydd Rhwydwaith Ymchwil Tai Cymru WISERD) gasgliadau ynghylch digartrefedd yn ystod y pandemig ac enghreifftiau o sut mae gwaith cysylltu data\u2019n cael ei ddefnyddio i roi tystiolaeth sy\u2019n berthnasol i bolisi\u0308au. Cafwyd nifer o gyflwyniadau eraill ar yr un pryd, a hynny ar ymchwil ym meysydd fel adeiladu tai a digartrefedd ymhlith pobl LHDT+ a phobl ifanc."}, {"text_idx": "#000007", "text": "Cafwyd sesiynau llawn yn y prynhawn \u2013 un gan yr Athro Flora Samuel o Brifysgol Reading ar bwysigrwydd ymgynghori a\u0302\u2019r gymuned er ansawdd bywydau. Nod y prosiect hwn yw cyflwyno model ar sail map o waith ymgysylltu a\u0302\u2019r gymuned er mwyn galluogi pobl i fesur ac asesu effaith newidiadau i\u2019w cymdogaethau. Yn dilyn hyn, bu i Gyfarwyddwr Canolfan Gydweithredol y DU ar gyfer Tystiolaeth Tai, Ken Gibb, roi cipolwg ar reoli rhent a gwneud cyfraniadau gwerthfawr at drafodaethau presennol ar bolisi."}, {"text_idx": "#000008", "text": "I gloi\u2019r diwrnod, cymerodd y cynrychiolwyr ran mewn tair sesiwn gyfochrog arall. Trafododd Jonathan Clode a Jennie Bibbings, ill dau o Shelter Cymru, sut i atal troi allan oherwydd ymddygiad gwrthgymdeithasol drwy ymyrryd yn effeithiol a delio ag ymddygiad gwrthgymdeithasol mewn ffordd fwy cyfannol. Bu i\u2019r sesiynau cyfochrog eraill ganolbwyntio ar sicrhau newid sy\u2019n seiliedig ar dystiolaeth i bolisi\u0308au ac ymarfer, yn ogystal a\u0302 sefydlogrwydd ontolegol ymhlith plant yn sector rhentu preifat ansicr ac anrheoleiddiedig Prydain sy\u2019n dod yn fwyfwy anfforddiadwy."}, {"text_idx": "#000009", "text": "Mae WISERD wedi bod yn cefnogi\u2019r gynhadledd hon ers 2010, ac edrychwn ymlaen at iteriad nesaf y digwyddiad cydweithredol hwn ar gyfer y sector cyfan."}, {"text_idx": "#000011", "text": "We use cookies on our website to enhance your user experience No, give me more info"}]